
ЧӐВАШ РЕСПУБЛИКИН
САККУНӖ

ЧӐВАШ РЕСПУБЛИКИН ТЕРРИТОРИЙӖНЧЕ 
КОММУНАЛЛӐ ХЫТӐ КАЯШСЕНЕ ТЫТКАЛАС 
ӖҪРИ ҪӐМӐЛЛӐХ ПАРАКАН ТАРИФСЕМ ҪИНЧЕН

Чӑваш Республикин Патшалӑх Канашӗ
2024 ҫулхи ҫӗртме уйӑхӗн 14-мӗшӗнче
йышӑннӑ

1 статья. Ҫак Саккун йӗркелекен ыйтусем
Ҫак Саккун Федерацин "Производствӑпа потреблени каяшӗсем ҫин-чен" 1998 ҫулхи ҫӗртме уйӑхӗн 24-мӗшӗнчи 89-ФЗ №-лӗ саккунӗпе тата Федерацин "Раҫҫей Федерацийӗн субъекчӗсенче халӑх влаҫне йӗркелемелли пӗтӗмӗшле принципсем ҫинчен" 2021 ҫулхи раштав уйӑхӗн 21-мӗшӗнчи 414-ФЗ №-лӗ саккунӗпе килӗшӳллӗн Чӑваш Республикин территорийӗнче коммуналлӑ хытӑ каяшсене тыткалас ӗҫре ҫӑмӑллӑх паракан 
тарифсемпе (малалла – ҫӑмӑллӑх паракан тарифсем) усӑ курма право пур потребительсен категорийӗсене, ҫӑмӑллӑх паракан тарифсемпе усӑ курмалли сӑлтавсене тата коммуналлӑ хытӑ каяшсене тыткалас енӗпе йӗркелесе тӑракан ӗҫ-хӗл тӗсӗсене пурнӑҫлакан организацисен (малалла – регионти оператор) ҫӑмӑллӑх паракан тарифсемпе усӑ курнӑран ҫухатакан тупӑшӗсене саплаштармалли йӗркене палӑртать.

2 статья. Ҫак Саккунра усӑ куракан тӗп ӑнлавсем
Ҫак Саккунӑн тӗллевӗсем валли Федерацин "Производствӑпа потреблени каяшӗсем ҫинчен" 1998 ҫулхи ҫӗртме уйӑхӗн 24-мӗшӗнчи 89-ФЗ №-лӗ саккунӗпе палӑртнӑ пӗлтерӗшлӗ тӗп ӑнлавсемпе усӑ кураҫҫӗ.
3 статья.	Ҫӑмӑллӑх паракан тарифсемпе усӑ курма право пур потребительсен категорийӗсем
Чӑваш Республикинче пурӑнакан халӑхӑн – Чӑваш Республикин ял ҫӗрӗнчи халӑх пурӑнакан вырӑнсен территорийӗнче харпӑр хӑй вӑйӗпе лартнӑ пурӑнмалли ҫуртсенче ялан е ытларах вӑхӑт хушши пурӑнакан, Чӑваш Республикин территорийӗнче йӗркеленсе тата пухӑнса пыракан коммуналлӑ хытӑ каяшсене тыткалас енӗпе паракан коммуналлӑ пулӑшу ӗҫӗсемпе усӑ куракан ҫынсен, асӑннӑ пулӑшу ӗҫӗсемпе коммерци (професси) ӗҫ-хӗлне пурнӑҫлама усӑ курманскерсен, ҫӑмӑллӑх паракан тарифсемпе усӑ курма право пур.

4 статья. Ҫӑмӑллӑх паракан тарифсемпе усӑ курмалли сӑлтавсем
Ҫӑмӑллӑх паракан тарифсене Чӑваш Республики тытса пымалли ыйтусен шутне кӗртнӗ хаксене (тарифсене) патшалӑх йӗркелесе тӑракан сферӑсенче хаксене (тарифсене) патшалӑх йӗркелесе тӑрассине Раҫҫей Федерацийӗн саккунӗсемпе килӗшӳллӗн пурнӑҫлакан Чӑваш Республикин ӗҫ тӑвакан органӗн йышӑнӑвне тӗпе хурса уйӑрса параҫҫӗ.

5 статья.	Регионти операторӑн ҫухатакан тупӑшӗсене саплаштармалли йӗрке
Регионти операторӑн ҫухатакан тупӑшӗсене Раҫҫей Федерацийӗн бюджет саккунӗсемпе килӗшӳллӗн Чӑваш Республикин республика бюджечӗн укҫи-тенки шучӗпе юридически сӑпатсене уйӑрса паракан субсидисем евӗр саплаштараҫҫӗ.
Асӑннӑ субсидисене уйӑрса памалли йӗркене Чӑваш Республикин Министрсен Кабинечӗ палӑртать.

6 статья. Ҫак Саккун вӑя кӗресси
Ҫак Саккун 2024 ҫулхи ҫӗртме уйӑхӗн 26-мӗшӗнчен пуҫласа вӑя кӗрет тата 2025 ҫулхи чӳк уйӑхӗн 30-мӗшӗччен вӑйра тӑрать.

	Чӑваш Республикин
Пуҫлӑхӗ
	
О. Николаев

